

 София, ул.”Хан Крум”4а

 тел.: +35989 8 812 617

 [www.rakursi.com](http://www.rakursi.com)

 gallery@rakursi.com

 <https://rakursi.com/facebook/>

ИЗЛОЖБА

**Атанас Парушев – Шока
Божидар Бончев
Греди Асса**

10. – 31.12.2024

За своята изложба през декември, галерия Ракурси е поканила трима знакови автори, чието творчество се свързва със свобода на изразяването, искреност и отдаденост – Атанас Парушев - Шока, Божидар Бончев и Греди Асса. Всеки от тях, чрез своите художествени средства, проправя собствен оригинален път в изкуството.

Атанас Парушев представя абстрактна живопис. Авторът изследва цвета и неговият потенциал за експресия и въздействие. Работите му са минималистични и вълнуват чрез своята вътрешна енергия, цвета и мазката. Те предразполагат към съзерцание, свързване с вътрешния свят и по-дълбоко разбиране за себе си. Представените картини са създадени през последната година.

Божидар Бончев развива традицията на керамиката, като я издига над конкретното и общоприетото. Творчеството му отразява негови вътрешни съзерцания и лични проникновения. Неговите абстрактно-фигуративни обекти и скулптури съдържат скрит смисъл и са на границата между реалното и фантастичното. Те се характеризират с освободена пластичност, като естествено и с лекота съчетават разнородни мотиви, форми и материали. Работите му впечатляват с експресивните обеми, колорита, живописните импровизации, изящната керамична повърхност. В настоящата изложба са включени произведения от различни цикли на автора от последните години.

Греди Асса представя голямо-форматни платна от серията „Пътувания: острови, морета“. Работите, които са на границата между абстрактното и фигуративното се характеризират с освободеност на изказа, с лекота и изящество на рисунъка и хармония в колорита. Островът е тема, която привлича Греди Асса и за нея той казва: „Островът е копнеж, илюзия, фикция, идея, мираж, слепота на въображението. Той е най-прекрасният отрязък от земята. Отделен от цялото, но представя самото цяло – магнит за сетивата и омая за ума“. Картини са създадени през последната година и се показват за първи път в София.

 Румяна Йонева

Биографии:

**Атанас Парушев-Шока** е роден на 7 април 1958 г. От 1972 до 1977 година учи в Художествената гимназия в Казанлък, 1985 – завършва живопис в Художествената академия при проф. Иван Кирков. Първите си опити в полето на абстрактното Атанас Парушев прави още като студент, следват дългогодишни творчески изследвания в зоната на нефигуративната живопис и абстрактно изкуство.  Има множество самостоятелни изложби и многобройни участия в колективни изложби у нас и в чужбина. Живее и работи в Сливен.

През февруари 2022 г. Атанас Парушев е удостоен с наградата за живопис „Владимир Димитров – Майстора“. Носител е на наградите „Сирак Скитник“ (2000 и 2002), „Добри Чинтулов“ (2007), а негови творби са притежание на Националната художествена галерия, Софийската градска художествена галерия, Художествена галерия „Димитър Добрович“ в Сливен, Художествена галерия „Владимир Димитров – Майстора“, частни колекции у нас и в чужбина.

**Божидар Бончев** е роден през 1956 г. в Котел. Завършва Техникум по керамика и стъкло в София и Художествената академия, специалност „Керамика“, при проф. Венко Колев.

От 2003 г. е професор в катедра „Керамика“ на Художествената академия.
Има множество самостоятелни изложби и многобройни участия в колективни изложби у нас и в чужбина. Носител е на „Златен век“ на Министерството на културата за цялостен принос в българското изкуство, 2010 г.; Наградата на Съюза на българските художници за цялостно представяна – 1997 г. и др.

**Греди Асса**е роден през 1954 в Плевен. Завършва “Монументална декоративна живопис” във Великотърновски университет “Св. св. Кирил и Методий” през 1981 г.

Участник, заедно с Андрей Даниел, Божидар Бояджиев, Вихрони Попнеделев, Недко Солаков и Филип Зидаров в неформалната група „Градът”, създадена през 1985 г.
Професор в катедра „Мода” при Националната художествена академия от 2003 г.
Зам.-ректор на НХА, отговарящ за международната дейност, в периода 2000-2004.
Ръководител на катедра «Мода» към НХА от 1999 г.

През 2011 участва на Венецианското биенале.

Специализира в Интернешънъл Студио Програм, Ню Йорк, 1999 г.; Фондация “Ланан”, Ню Йорк, 1998 г.; Сите дез’Ар, Париж, 1996 г.
Има над 80 самостоятелни изложби в България, Ню Йорк, Амстердам, Варшава, Сеул, Любляна, Пекин, Женева.

По-важни постоянни колекции, в които присъстват негови произведения:

Национална художествена галерия, София; Софийска градска галерия; Музей “Д-р Петер Лудвиг”, Кьолн, Германия; Музей за европейско изкуство, Кларенс, Ню Йорк/САЩ; Корпоративна колекция Студио 9, Лондон, Великобритания; Музей за съвременно изкуство, Ниш, Югославия; Музей на Паметта за Холокоста, Вашингтон, САЩ; Корпоративна колекция “Франк Пажес”- Баден-Баден, Германия; Музей за еврейско изкуство- Виена, Австрия; Фондация “Фридрих Науман” - Бон, Германия; Колекция “Джон Бърнс” при Бостън Колидж – Бостън, САЩ; Колекция на Министерство на външните работи, София.

Удостоен с Националната награда за живопис „Захари Зограф“ за 2023 г.